ചാറ്റുകളില് ലൈംഗികച്ചുവയുള്ളസന്ദേശം 13കാരിയുടെ ആത്മഹത്യ: അദ്ധ്യാപകന് കര്ണാടകയിലേക്ക് കടന്നു കാസര്കോട്: ദേളിയിലെ സ്വകാര്യ സ്കൂളിലെ കളനാട് സ്വദേശിനിയായ 13 കാരി മൊബൈല് ചാറ്റിംഗിന് ശേഷം ജീവനൊടുക്കിയ സംഭവത്തില് ആരോപണവിധേയനായ അദ്ധ്യാപകന് ആദൂര് സ്വദേശി ഉസ്മാന് 26 കര്ണാടകയിലേക്ക് കടന്നു. പെണ്കുട്ടിയുമായുള്ള അദ്ധ്യാപകന്റെ മൊബൈല് ചാറ്റിംഗില് ലൈംഗിക ചുവയുള്ളതും വിദ്യാര്ത്ഥിനിയെ വഴിതെറ്റിക്കുന്നതുമായി മൊബൈല് ഫോണ് പരിശോധനയില് നിന്ന് കാസര്കോട് സൈബര് സെല് കണ്ടെത്തിയിരുന്നു. ഇയാളെ കണ്ടെത്താന് മേല്പറമ്ബ് ഇന്സ്പെക്ടര് ടി. ഉത്തംദാസ്, എസ്.ഐ. വിജയന് എന്നിവരുടെ നേതൃത്വത്തില് അന്വേഷണം ഊര്ജിതമാക്കി. ആദൂരിലെ അദ്ധ്യാപകന്റെ വീട്ടിലും പോകാന് ഇടയുള്ള സ്ഥലങ്ങളിലും പൊലീസ് പരിശോധന നടത്തി. വിദ്യാര്ത്ഥിനിയുടെ മരണം വിവാദമാവുകയും പൊലീസ് തിരയുന്നുണ്ടെന്നും മനസിലാക്കിയ അദ്ധ്യാപകന് ഒളിവില് പോവുകയായിരുന്നു. പ്രായപൂര്ത്തിയാകാത്ത പെണ്കുട്ടിയായതിനാല് അദ്ധ്യാപകനെതിരെ പോക്സോ വകുപ്പിന് പുറമെ ആത്മഹത്യാ പ്രേരണാക്കുറ്റവും ചുമത്തുമെന്നാണ് സൂചന. അതേസമയം, പെണ്കുട്ടി തെറ്റിദ്ധരിപ്പിച്ചാണ് താനുമായി ചാറ്റിംഗ് നടത്തിയതെന്നും അദ്ധ്യാപകന് സ്കൂള് അധികൃതരോട് പറഞ്ഞിരുന്നു. സോഷ്യല് മീഡിയയില് താന് ചാറ്റ് ചെയ്തത് ഷാര്ജയിലെ സ്കൂളില് പഠിക്കുന്ന പ്ലസ്ടു ക്ലാസില് പഠിക്കുന്ന വിദ്യാര്ത്ഥിനിയുമായി ആണെന്നും ദേളി സ്കൂളിലെ വിദ്യാര്ത്ഥിനിയുമായി മൊബൈല് ചാറ്റിംഗ് ഉണ്ടായിട്ടില്ലെന്നുമാണ് വര്ഷങ്ങളായി സ്കൂളില് ജോലി ചെയ്യുന്ന അദ്ധ്യാപകന് പ്രിന്സിപ്പലിനോട് പറഞ്ഞത്. മരിച്ച പെണ്കുട്ടിയെ ഈ അദ്ധ്യാപകന് പഠിപ്പിക്കുന്നുമില്ല. അതേസമയം, അദ്ധ്യാപകന് പറയുന്നത് കളവാണെന്നും മകളെ അന്വേഷിച്ച് ഇയാള് വീടിന് അടുത്ത് വന്നിരുന്നുവെന്നും പെണ്കുട്ടിയുടെ പിതാവ് പൊലീസില് മൊഴിനല്കി. മോശം ചാറ്റിംഗിന്റെ തെളിവുകളും പിതാവ് പൊലിസിനും സ്കൂള് അധികൃതര്ക്കും കൈമാറിയിരുന്നു. ചാറ്റിംഗ് നടത്തിയതിന്റെ കൂടുതല് തെളിവുകള് കൈവശം ഉണ്ടെന്നും അതുമായി അടുത്ത ദിവസം സ്കൂളില് വരാമെന്നും അറിയിച്ചാണ് പിതാവ് അന്ന് പോയത്. 8ന് പുലര്ച്ചെയാണ് എട്ടാം ക്ലാസ് വിദ്യാര്ത്ഥിനി കിടപ്പുമുറിയില് തൂങ്ങിമരിച്ചത്.